บาทพ่นพิษฝรั่งเที่ยวน้อยลง
ยุโรปอเมริกาส่อแบกเป้หนีหันไปที่อื่นททท.หวังผู้ว่าใหม่รุกหนักฟื้นสถานการณ์
23 พ.ค. 2556

ยุโรปอเมริกาส่อแบกเป้หนีหันไปที่อื่นททท.หวังผู้ว่าใหม่รุกหนักฟื้นสถานการณ์
จับตาเงินบาทแข็งค่าส่อแววกระทบท่องเที่ยว ยุโรป อเมริกา ททท. หวังผู้ว่าคนใหม่รุกฟื้นโต
นายสุรพล เศวตเศรนี ผู้ว่าการการท่องเที่ยวแห่งประเทศไทย (ททท.) เปิดเผยว่า นักท่องเที่ยวต่างชาติตลาดยุโรป อย่าง เยอรมนี สหราชอาณาจักร ออสเตรเลีย ฝรั่งเศส และสหรัฐอเมริกา เริ่มมีสัญญาณการเดินทางมาท่องเที่ยวประเทศไทยลดลงเล็กน้อย เนื่องจากอัตราเงินบาทแข็งค่าเมื่อเทียบกับค่าเงินยูโรและเหรียญสหรัฐ ส่งผลให้นักท่องเที่ยววางแผนเดินทางประเทศที่มีค่าเงินแข็งค่าน้อยกว่าประเทศไทย รวมถึงเป็นนอกฤดูกาลท่องเที่ยว (โลว์ซีซั่น) 
ทั้งนี้ ได้มอบหมายให้สำนักงาน ททท.ต่างประเทศจับตาสถานการณ์อย่างใกล้ชิด ขณะที่ภาพรวมการเดินทางระหว่างเดือน ม.ค.20 พ.ค.ที่ผ่านมา นักท่องเที่ยวเติบโตกว่า 21% ประมาณ 10 ล้านคน เนื่องจากนักท่องเที่ยวกลุ่มอาเซียนและเอเชีย เช่น สาธารณรัฐประชาชนจีน ญี่ปุ่น เติบโตกว่าเท่าตัว
ทั้งนี้ เงินเยนที่อ่อนค่าลงไม่ส่งผลกระทบต่อตลาดญี่ปุ่น แต่กระทบต่อตลาดคนไทยเดินทางไปเที่ยวญี่ปุ่นเพิ่มขึ้น โดยครึ่งปีหลัง ททท.เตรียมกระตุ้นตลาดในประเทศและต่างประเทศอย่างต่อเนื่อง
ด้าน น.ส.เพ็ญสุดา ไพรอร่าม ประธานคณะกรรมการ (บอร์ด) ททท. เปิดเผยว่า บอร์ดมีมติเห็นชอบแต่งตั้ง นายธวัชชัย อรัญญิก รองผู้ว่าการด้านตลาดในประเทศ ททท. เป็นผู้ว่าการ ททท.คนต่อไป ตามที่คณะกรรมการสรรหาผู้ว่าการ ททท.เสนอรายชื่อ เนื่องจากเป็นผู้ที่มีความเหมาะสม ผ่านการพิจารณาจากคณะกรรมการสรรหา 
ทั้งนี้ ตามขั้นตอนได้ตั้งคณะกรรมการทำสัญญาว่าจ้าง และคณะกรรมการพิจารณาค่าตอบแทน เพื่อหาข้อสรุปก่อนนำเสนอเข้าบอร์ดพิจารณาผ่านความเห็นชอบอีกครั้ง และจะเสนอเรื่องไปยังสำนักงานคณะกรรมการนโยบายรัฐวิสาหกิจ (สคร.) ต่อไป 
“ขั้นตอนการแต่งตั้งผู้ว่าการ ททท.คนใหม่ จะเป็นไปตามขั้นตอนที่ สคร.กำหนดไว้ ส่วนจะแล้วเสร็จเมื่อใดนั้นต้องขึ้นอยู่กับการพิจารณา ซึ่งคาดว่าจะนำเข้าบอร์ด ททท.อย่างน้อยอีก 3 ครั้ง เมื่อกระบวนการต่างๆ แล้วเสร็จ ก็สามารถแต่งตั้งได้ทันที แต่จะมีผลบังคับใช้ภายหลังผู้ว่าการคนปัจจุบันหมดวาระวันที่ 21 ธ.ค.นี้” น.ส.เพ็ญสุดา กล่าว
สำหรับแนวทางการดำเนินงาน บอร์ดมีความคาดหวังว่า ผู้ว่าการ ททท.คนใหม่จะสามารถสานต่องานได้ทันที เพราะอุตสาหกรรมการท่องเที่ยวอยู่ภายใต้วิกฤตต่างๆ จำนวนมาก จุดแข็งที่ได้คนในองค์กรในครั้งนี้ ทำให้รู้และเข้าใจถึงปัญหาที่เกิดขึ้นในองค์กรได้เป็นอย่างดี รวมถึงมีสัมพันธภาพที่ดีกับหน่วยงานภาครัฐด้วยกันเองและภาคเอกชนท่องเที่ยว
นายสุวัตร สิทธิหล่อ ปลัดกระทรวงการท่องเที่ยวและกีฬา ในฐานะประธานคณะกรรมการสรรหาผู้ว่าการ ททท. เปิดเผยว่า คณะกรรมการมีมติเสียงเป็นเอกฉันท์เลือกนายธวัชชัย เนื่องจากเป็นผู้มีภาวะผู้นำที่ดี และมีวิสัยทัศน์การบริหารจัดการที่เชื่อว่าจะประสานความร่วมมือกับทุกฝ่ายได้อย่างบูรณาการ
นอกจากนี้ นายธวัชชัย มีความมั่นใจในการนำเสนอวิสัยทัศน์ให้เห็นถึงภาพและแนวทางการบริหารจัดการได้ รวมถึงมีบุคลิกความเป็นผู้นำที่ดี